钦定古今图书集成/理学汇编/学行典/第234卷 > 戴就
## 钦定古今图书集成/理学汇编/学行典/第234卷 > 戴就

按《后汉书独行传》：“戴就，字景成，会稽上虞人也。仕郡
仓曹掾。扬州刺史欧阳参奏太守成公浮臧罪，遣部
从事薛安案仓库簿领，收就于钱塘县狱，幽囚，考掠
五毒。参至，就慷慨直辞，色不变容。又烧鋘斧，使就挟
于肘腋。就语狱卒：‘可热烧斧，勿令泠。每上彭考，因止
饭食不肯下。肉焦毁堕地者，掇而食之。主者穷竭酷’”
惨，无复馀方，乃卧就覆船下，以马通薰之。一夜二日，
皆谓已死，发船视之，就方张眼大骂曰：“何不益火，而
使灭绝！”又复烧地，以大针刺指爪中，使以把土，爪悉
堕落。主者以状白安，安呼见就，谓曰：“太守罪秽狼藉，
受命考实，君何故以骨肉拒捍邪？”就据地答言：“太守
剖符大臣，当以死报国。卿虽御命，固宜申断冤毒，奈
何诬枉忠良，强相掠理，令臣谤其君子，证其父薛安
庸𫘤忸行无义，就考死之日，当白之于天，与群鬼杀
汝于亭中。如蒙生全，当手刃相裂。”安深奇其壮节，即
解械，更与美谈，表其言辞，解释郡事，征浮还京师，免
归乡里。太守刘宠举就孝廉、光禄主事，病卒。